Oranje vrugte (soos appelkose, spanspek en mango’s) is ook vol betakaroteen, ’n veilige vorm van vitamien A. ’n Klein daaglikse dosis vitamien A is nodig vir weefselgroei (jou liggaam neem dit wat jy nodig het op deur die vrugte en groente wat jy daagliks eet), maar wanneer dit in te groot hoeveelhede geneem word, kan dit geboorte-afwykings veroorsaak. Dis waarom jy dit nooit as ’n aanvulling moet drink nie.
Warm water is strelend. As jy nie in Kaapstad woon nie, kan jy gerus tyd opsysit vir ’n lang bad sodat jy kan ontspan en met jou kleinding kan kommunikeer. Hierdie tydjie bied jou ook die geleentheid om net op jou baba te fokus. As jy al ver swanger is, sal jy sien hoe sy in reaksie op jou aandag in die water beweeg – moet net nie die water te warm maak nie. As dit te warm is vir ’n warm bad, kan jy in die swembad spring. Swem bly wonderlike pynverligting – dit neem die druk van jou gewrigte af en versterk jou oorwerkte spiere.
Gedurende swangerskap kan die toename in bloedvloei en ekstra hormone jou buitengewoon mooi laat voel. Vir baie vroue is seks gedurende hul swangerskap die beste seks ooit. En behalwe as die dokter jou afraai, kan seks goed wees vir jou baba ook. ’n Orgasme beteken vir jou baba ’n toename in bloedvloei en meer suurstof en voeding. Dit laat ook jou baarmoeder saamtrek, wat jou baba laat voel of hy ’n drukkie kry. As jou dokter dus toestem moet jy die geleentheid aangryp.
Die lekker van ’n eerste swangerskap is dat jy ’n goeie verskoning het om ’n bietjie te slaap wanneer die lus jou ook al oorval. Dié wat by hul tweede of derde spruit trek, sal weet wat ’n luukse dit is om tydens jou swangerskap te rus. Dis nie maklik om in die eerste en laaste trimester te slaap nie; doen dit dus gerus sodra die geleentheid hom voordoen. Voeg ’n paar druppels laventelolie by jou badwater (dis veilig), geniet ’n koppie rooibostee en onthou om jou rug met kussings te stut sodat jy gemaklik kan slaap.
As jy ’n bietjie rondvra of soek, sal jy ’n klas vind wat vir swanger vroue geskik is. Danksy al die strekoefeninge sal dit jou nie lank kos om die soort soepelheid te ontwikkel wat jou in die kraamproses gaan help nie. Om diep te kan asemhaal, is ’n wonderlike vaardigheid wat jou goed te staan sal kom terwyl jy kraam en dit kan jou kontraksies baie minder intens laat voel. Hierdie oefeninge sal ook help dat jou liggaam ná die geboorte vinniger na normaal terugkeer.
’n Flink stappie wat jou hartklop versnel behoort jou in ’n kits nuwe energie te gee. Moet jouself nie te moeg maak of verder dryf as waarteen jou lyf jou waarsku nie. Onthou om vir veiligheid so ver moontlik van aankomende verkeer af te loop. Vra ’n vriendin om saam met jou in die park te gaan stap.
Swangerskap is ’n duur affêre, maar moenie van jouself vergeet nie. Jou lyf verander elke week en om mooi te voel, gaan jy klere nodig hê wat jou lyf en jou boepie vlei.
Bederf jou so gereeld as wat jy kan. Begin met ’n ontspannende bad en ’n uitgerekte gesigsbehandeling en eindig jou aand deur ’n goeie fliek te kyk terwyl jy jou naels verf. Dis waarskynlik die laaste keer in jou lewe dat jy alleentyd met jouself of met jou oudste gaan deurbring; benut dit dus so goed as wat jy kan.